স্বাস্থ্যওপরিবারকল্যাণমন্ত্রক
কেন্দ্রীয় স্বাস্থ্য মন্ত্রক উত্তর পূর্বাঞ্চল এবং দক্ষিণের রাজ্যগুলির সংবাদ মাধ্যমের প্রতিনিধি / স্বাস্থ্য সংক্রান্ত খবরের প্রতিনিধিদের দক্ষতা বৃদ্ধির কর্মশালার আয়োজন করেছে
সংবাদ মাধ্যমের প্রতিনিধিরা সমাজের পরিবর্তন আনতে সাহায্য করেন; তাঁরা মানুষকে টিকা নিতে উৎসাহিত করবেন এবং ভ্রান্ত ধারণা ও ভুয়ো খবরের বিরুদ্ধে ব্যবস্থা নেবেন
সম্প্রদায়গতভাবে যথাযথ কোভিড আচরণ বিধি, প্রামাণ্য তথ্য নির্ভর প্রতিবেদন এবং কোভিড ও টিকাকরণের বিষয়ে ভ্রান্ত তথ্যের বিরুদ্ধে ব্যবস্থা নেওয়া – এই তিনটি কৌশল অবলম্বন করতে হবে
টিকা সংক্রান্ত দ্বিধাবোধের বিরুদ্ধে জনমত গড়ে তুলতে সংবাদ মাধ্যম গুরুত্বপূর্ণ ভূমিকা নেবে
নতুন দিল্লি, ১লা জুলাই, ২০২১
কেন্দ্রীয় স্বাস্থ্য় ও পরিবার কল্যাণ দপ্তর ইউসেফের সহযোগিতায় আজ বর্তমান কোভিড পরিস্থিতির বিষয়ে সংবাদ মাধ্যমের প্রতিনিধি এবং যে সমস্ত সংবাদ মাধ্যমের প্রতিনিধি স্বাস্থ্য পরিষেবার খবর করেন, তাঁদের দক্ষতা বৃদ্ধির জন্য একটি কর্মশালার আয়োজন করেছিল। এই কর্মশালায় উত্তর পূর্বাঞ্চল এবং দক্ষিণের রাজ্যগুলির প্রতিনিধিরা অংশগ্রহণ করেন। কোভিডের টিকাকরণের বিষয়ে ভ্রান্ত তথ্যের মোকাবিলা করা, যথাযথ কোভিড আচরণ বিধি মেনে চলার গুরুত্ব সম্পর্কে বোঝানোর উপর এই কর্মশালায় জোর দেওয়া হয়েছে।
ভার্চুয়ালি আসাম, ওডিশা, তামিলনাড়ু, কেরালা, মেঘালয়, মিজোরাম, ত্রিপুরা, মণিপুর, নাগাল্যান্ড, সিকিম, পশ্চিমবঙ্গ, তেলেঙ্গানা, অরুণাচল প্রদেশ, কর্ণাটক এবং অন্ধ্রপ্রদেশ থেকে সংবাদ মাধ্যমের প্রতিনিধিরা এই কর্মশালায় যোগ দেন।
কেন্দ্রীয় স্বাস্থ্য ও পরিবার কল্যাণ দপ্তরের অতিরিক্ত সচিব শ্রীমতী আরতী আহুজা কর্মশালায় সব সংবাদ মাধ্যমের প্রতিনিধিদের কোভিড – ১৯ এর বিরুদ্ধে লড়াইয়ে অংশ নেওয়ার জন্য ধন্যবাদ জানিয়েছেন। আকাশবাণী, প্রেস ইনফরমেশন ব্যুরো এবং দূরদর্শন সংবাদের ২০০ জনের বেশি প্রতিনিধি এই কর্মশালায় যোগ দেন। শ্রীমতী আহুজা সংবাদ মাধ্যমের প্রতিনিধিদের সমাজে যে কোনো মতামত তৈরিতে গুরুত্বপূর্ণ ভূমিকা পালনের কথা উল্লেখ করে বলেছেন, মানুষকে টিকা নিতে উৎসাহিত করা এবং ভ্রান্ত তথ্য ও ভুয়ো খবরের বিরুদ্ধে ব্যবস্থা নিতে হবে। তিনি ইতিবাচক সংবাদ পরিবেশনের জন্য সবাইকে অনুরোধ জানিয়েছেন। কোভিডের সময় মানসিক স্বাস্থ্যের সঙ্কটের বিষয়টি উল্লেখ করে সংবাদ মাধ্যমের প্রতিনিধিদের এই বিষয়ের উপর গুরুত্ব দিতে বলেছেন। দেশ থেকে এখনও করোনার দ্বিতীয় ঢেউ বিদায় নেয় নি বলে উল্লেখ করে শ্রীমতী আহুজা কোভিড সংক্রান্ত আচরণ বিধি যথাযথভাবে মেনে চলার উপর জোর দিয়েছেন।
কেন্দ্রীয় স্বাস্থ্য মন্ত্রকের যুগ্ম সচিব শ্রী লব আগরওয়াল বলেছেন, সম্প্রদায়গতভাবে অভ্যাস পরিবর্তনের উপর গুরুত্ব দিতে হবে। কোভিড সংক্রান্ত যথাযথ আচরণ বিধি মেনে চলার জন্য বিভিন্ন সম্প্রদায়কে উদ্যোগী হতে হবে। এছাড়াও কোভিড এবং টিকাকরণের বিষয়ে ভ্রান্ত তথ্য ছড়ানো বন্ধ করতে প্রামাণ্য তথ্য নির্ভর প্রতিবেদনের উপর তিনি গুরুত্ব দেন। কোভিড মহামারি বিরুদ্ধে লড়াইয়ে কেন্দ্র, সক্রিয় ও বিন্যস্ত উদ্যোগ নিয়েছে বলে শ্রী আগরওয়াল জানান।
সরকারের বিভিন্ন উদ্যোগের কথা উল্লেখ করে সচিব বলেন, ভারতে বর্তমানে লকডাউনের আগের হিসেবের তুলনায় ৩৫.৬ গুণ বেশি নমুনা পরীক্ষার কেন্দ্র গড়ে উঠেছে। লকডাউনের আগে দেশে মাত্র ৭৫টি পরীক্ষাগার ছিল। বর্তমানে তা বেড়ে ২৬৭৫ টি হয়েছে। অক্সিজেনের সুবিধে যুক্ত এবং অক্সিজেনের সুবিধা ছাড়া আইসোলেশন বেড লকডাউনের আগে সারা দেশে মাত্র ১০,১৮০ টি থাকলেও বর্তমানে তা ১৮ লক্ষ ১২ হাজারের বেশি। মহামারির আগে দেশে ২১৬৮ টি আইসিইউ শয্যা ছিল। বর্তমানে তা বেড়ে ১ লক্ষ ২১ হাজারের বেশি হয়েছে। এই মুহুর্তে দেশে ১ কোটি ৪৬ লক্ষ এন৯৫ মাস্ক এবং ১ কোটি ২ লক্ষ পিপিই কিট রয়েছে। ২০২০র মার্চে দেশে এগুলি তৈরি হত না। বর্তমানে এদেশে ১১০০ টি সংস্থা পিপিই কিট তৈরি করে। কোভিডের বিরুদ্ধে লড়াইয়ে টিকাকরণের গুরুত্বের কথা উল্লেখ করে যুগ্ম সচিব বলেছেন, সংবাদ মাধ্যমের এক্ষেত্রে গুরুত্বপূর্ণ ভূমিকা আছে। তাদের সমাজের আদর্শ ব্যক্তিদের নিয়ে টিকাকরণের উপর একটি জনআন্দোলন গড়ে তোলার জন্য় তিনি আহ্বান জানিয়েছেন। দেশে এ পর্যন্ত ৩৩ কোটি ৫০ লক্ষের বেশি টিকার ডোজ দেওয়া হয়েছে।
টিকা নিতে দ্বিধাবোধ করার বিভিন্ন কারণ রয়েছে। যেগুলি স্থানীয় স্তরে কোনো ঘটনার জন্য হতে পারে, আবার বিভিন্ন সম্প্রদায়ের মধ্যে পৃথক ধারণা থেকেও এই দ্বিধা জন্মায়। টিকাকরণের পর বিরূপ প্রতিক্রিয়া দেখা দিলে কিভাবে পরিস্থিতির মোকাবিলা করা হবে, সেবিষয়ে কর্মশালায় বিস্তারিত আলোচনা হয়েছে। সংবাদ মাধ্যমের প্রতিনিধিরা কর্মশালায় বিভিন্ন প্রশ্ন করেছেন। জাতীয় কর্মশালাটিতে কেন্দ্রীয় স্বাস্থ্য ও পরিবার কল্যাণ মন্ত্রক, তথ্য ও সম্প্রচার মন্ত্রক, ইউনিসেফ, আকাশবাণী সংবাদ, পিআইবি, দূরদর্শন সংবাদের উচ্চপদস্থ আধিকারিকরা ছাড়াও যে সব সাংবাদিকরা স্বাস্থ্য সংক্রান্ত খবর পরিবেশন করেন, তারাও যোগ দেন।
CG/CB/SFS
(Visitor Counter : 167